
Tisztelt Képviselő-testület!

Az Önkormányzat Szervezeti és Működési Szabályzatáról szóló 14/2009. (XII. 22.) rendelet 8. § (4) és 19. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2019. év IV. negyedévére vonatkozóan.
Kérem a beszámoló szíves megtárgyalását és elfogadását.

…/2020. (I. 30.) ÖKT határozati javaslat

Sülysáp Város Önkormányzatának Képviselő-testülete a 2016. év IV. negyedévében átruházott hatáskörben hozott döntésekről szóló, az SZMSZ 8. § (4) és 19. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester, jegyző

Sülysáp, 2020. január 23.

Horinka László s.k.


polgármester

BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2019. IV. negyedévi döntésekről

I. Önkormányzati szociális támogatások

Polgármesteri hatáskörben 2019. IV. negyedévében 22 db háztartás esetében állapítottunk meg települési lakásfenntartási támogatást (124.000,-Ft összegben), ebből 19 háztartás újraigénylő. Új igénylés 2019. IV. negyedévében 3 db érkezett. A támogatás folyósítását 1 esetben meg kellett szüntetnünk az ügyfél halála miatt.

Ebben a negyedévben átlagosan 243 esetben történt kifizetés/átutalás 1.523.500,- Ft összegben, ez havi átlagban 81 háztartást érintett, átlagosan havi 507.833,- Ft/ hó értékben. 

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Ezek hiányában pedig házipénztárból történő készpénz kifizetés történik átlagosan 8 fő részére, átlagosan havi 58.000,-Ft összegben.

Települési krízistámogatás megállapításra iránti kérelemmel 62 esetben fordultak hivatalunkhoz. 21 esetben pénzbeli ellátást állapítottunk meg összesen 138.000,- Ft összegben. 41 esetben pedig tüzelő iránti kérelmet nyújtottak be, mely 205 mázsa tűzifa kiosztását jelentette 820.000,-Ft összegben.

Polgármesteri hatáskörben 2019. IV. negyedévében 5 esetben került sor újonnan települési létfenntartási támogatást megállapításra 41.000,- Ft összegben.

2019. IV. negyedévében összesen átlagosan 10 fő volt jogosult erre az ellátásformára, 75.000,- Ft összegben. A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására 1 esetben került sor, 2.000.000,-Ft összegben.
Települési temetési kölcsön megállapítására a fenti időszakban nem került sor. 

2019. IV. negyedévében köztemetés elrendelésére nem került sor.
A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül.

2019. IV. negyedévben 45 fő nyugdíjas, 75 fő közép, illetve felsőoktatásban részt vevő diák, 535 fő általános iskolai diák jogosult a támogatásra összesen 982.500,- Ft értékben.

A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.
II. Közterület-használati engedély

A Polgármester átruházott hatáskörében hozott döntései 2019. IV. negyedévben a közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:

4 db közterület használati engedély került kiadásra; konténer, sóder illetve vasanyag tárolás, valamint árusítás céljára.
III. Önkormányzati vagyonnal kapcsolatos intézkedések

A külterületi 0431/3 hrsz.-ú ingatlan – a régi hulladéklerakó – vonatkozásában a Rubi N Bt-vel 2016.07.01-én kelt bérleti szerződést díjhátralék tartozás miatt felmondtuk. 2019.10.01 –én új bérleti szerződés került aláírásra a tárgyi földrészlet hasznosítására a Képviselő-testület 73/2019 (V.30.) ÖKT határozata alapján.

Értékesítésre került a 2017-ben elbirtoklás címén az Önkormányzat tulajdonába jutott Malom u. 10. szám alatti ingatlan, a Képviselő-testület 106/2019.(VIII.22.) ÖKT határozata alapján az ingatlan adásvételi szerződés aláírása 2019.11.13-án megtörtént.

Az Állomás utca 13/I. szám alatti szociális bérlakás 2018-ban kijelölt bérlője kiköltözött, megváltozott jövedelemviszonyai alapján nem volt jogosult a lakás további bérletére. A bérlemény visszavétele megtörtént, új bérlő került kijelölésre. A bérleti szerződés 2019.10.01-én aláírásra került.

Az Önkormányzat vagyonbiztosítását aktualizáltuk, a Hevesy parki és az Almáskerti játszóterek, valamint a Balassi és a Dózsa György utcai óvodák épülete megújult, értékük nőtt, emiatt volt szükség a felülvizsgálatra. Illetve a Vasút utca 28. szám alatt épült új egészségközpont épületére is kiterjesztettük a biztosítást.
Sülysáp, 2020. január 23.



Horinka László s.k.

